
A rövidpróza Dosztojevszkij munkásságában

A dolgozat fókuszában az Egy nevetséges ember álma áll, amelynek vizsgálata azzal az igénnyel lép fel, hogy a fantasztikumot és az álmot az álom motívumának alapos vizsgálatával valamiképpen szintézisre hozza, s az elbeszélésnek ilyen megközelítésben is értelmezést adjon. Az elméleti kutatás Todorov művét veszi alapul, melyben ő „a fantasztikus pszichológiai, eszmei és verbális megnyilvánulásainak elhatárolását végzi el, a megjelenítés műbelső – tematikus és szüzsés – kettősségének következetes feltárása eredményeként. A két megközelítést az elbeszélői és a szereplői „nézőpont” különállására vezeti vissza, melyek a szövegszerű közvetítés okán az elbeszélő prózában nem azonosíthatók, de nem is határolhatók el mindig egyértelműen. Ez okozza az olvasó hezitálását, habozását, billegését a valós és valószerűtlen megkülönböztetése során – mutat rá Kovács Árpád, akinek A fantasztikus, mint heurézis című munkája szintén a dolgozat alappillérét képezi.
A kutatás célkeresztjében tehát az álom motívuma a fantasztikum tükrében, a narratív technikák, valamint a szabadság dosztojevszkiji értelmezése és a bűn – különös tekintettel a gyermekkel való bánásmód tematizálása áll. A dolgozat ehhez segítségül hívja Dosztojevszkij más szépirodalmi, rövidprózai alkotásait is, amelyek alkalmasak megvilágítani, esetleg kitágítani a vizsgálat különböző tételeit, természetesen a hozzájuk kapcsolódó szakirodalom együttes megidézésével. 



